ธกส.ลุยบัตรรูดปรื๊ดชาวนา
ธ.ก.ส.พร้อมลุยบัตรเครดิตชาวนา เล็งจับมือร้านค้าและสหกรณ์การเกษตรกว่า 7,000 แห่ง
21 ส.ค. 2554

ธ.ก.ส.พร้อมลุยบัตรเครดิตชาวนา เล็งจับมือร้านค้าและสหกรณ์การเกษตรกว่า 7,000 แห่ง 
เปิดวงเงินให้เกษตรกรรูดซื้อของได้ 30% ของวงเงินสินเชื่อ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ธ.ก.ส.อยู่ระหว่างการเตรียมความพร้อมในการเดินหน้านโยบายเรื่องบัตรเครดิตชาวนา หลังจากมีการตั้งรัฐบาลใหม่และมีนโยบายที่ชัดเจน ธนาคารก็สามารถดำเนินการได้ทันที
ทั้งนี้ หลักการของบัตรเครดิตชาวนา จะเป็นการอนุมัติสินเชื่อเพื่อการผลิต โดย ธ.ก.ส.จะมีการพิจารณากำหนดวงเงินสินเชื่อให้เกษตรกรไปซื้อปัจจัยการเกษตร เช่น ปุ๋ย ยาฆ่าแมลง โดยจะอนุมัติวงเงินในบัตรให้ 30% ของวงเงินสินเชื่อที่เกษตรกรได้รับอนุมัติทั้งหมด ซึ่งเกษตรกรสามารถถือบัตรไปใช้ซื้อสินค้าจากร้านค้าและสหกรณ์การเกษตรที่อยู่ในเครือข่ายของ ธ.ก.ส. ซึ่งปัจจุบันอยู่ประมาณ 7,000 แห่งทั่วประเทศ 
“เบื้องต้นเห็นว่าจะเปิดวงเงินในบัตรนี้ 30% ของวงเงินทั้งหมด เช่น เกษตรกรได้รับอนุมัติสินเชื่อ 6 หมื่นบาท ธนาคารก็จะเปิดวงเงินในบัตรให้เกษตรกร 1.8 หมื่นบาท เพื่อนำไปซื้อปัจจัยการผลิต ที่เหลืออีก 4.2 หมื่นบาท ก็จะอนุมัติเป็นเงินสดเพื่อนำไปใช้จ่ายปกติ ซึ่งเกษตรกรสามารถเบิกเงินส่วนนี้ผ่านทางบัตรเอทีเอ็มของธนาคารได้อีก จึงมั่นใจว่าบัตรเครดิตชาวนาจะไม่ใช่บัตรพลาสติกที่ไว้รูดปรื๊ดๆ อย่างที่หลายคนเข้าใจ” นายลักษณ์ กล่าว
สำหรับร้านค้าและสหกรณ์การเกษตรที่จะเข้าร่วมโครงการ จะต้องมีการวางระบบคอมพิวเตอร์ที่จะออนไลน์เชื่อมต่อระหว่างร้านค้ากับระบบของ ธ.ก.ส.ด้วย
ทั้งนี้หลักการของบัตรเครดิตชาวนา จะเป็นการอนุมัติสินเชื่อเพื่อการผลิต โดย ธ.ก.ส. จะมีการพิจารณากำหนดวงเงินสินเชื่อให้เกษตกรไปซื้อปัจจัยการเกษตร เช่น ปุ๋ย ยาฆ่าแมลง โดยจะอนุมัติวงเงินในบัตรให้ 30 % ของวงเงินสินเชื่อที่เกษตรกรได้รับอนุมัติทั้งหมด ซึ่งเกษตรกรสามารถถือบัตรไปใช้ซื้อสินค้าจากร้านค้า และสหกรณ์การเกษตรที่อยู่ในเครือข่ายของ ธ.ก.ส. ซึ่งปัจจุบันอยู่ประมาณ 7,000 แห่งทั่วประเทศ 
สำหรับร้านค้าที่จะรับบัตรเครดิตชาวนาที่ร้านค้าหรือสหกรณ์ดังกล่าวจะมีเครื่องรูดบัตรเพื่อตรวจสอบดูวงเงินในบัตรของเกษตรกร และเมื่อเกษตรกรซื้อปัจจัยการผลิตแล้ว ร้านค้าจะทำการเช็กสินค้าและออนไลน์ข้อมูลสินค้าที่เกษตรกรซื้อมาที่ ธ.ก.ส. 
หลังจากนั้นจึงจะรวบรวมสลิปรายการซื้อทั้งหมดในแต่ละเดือนเพื่อนำมาเคลียริงกับ ธ.ก.ส. เพื่อขอรับเงินสดกลับไป โดย ธ.ก.ส.จะถือว่าวันที่ ธ.ก.ส.จ่ายเงินสดให้ร้านค้าหรือสหกรณ์ จะเป็นวันที่ ธ.ก.ส.เริ่มต้นคิดดอกเบี้ยกับเกษตรกร 
นายลักษณ์ กล่าวว่า ในเบื้องต้นคาดว่าดอกเบี้ยที่คิดจากบัตรเครดิตชาวนาจะมีอัตราเท่ากับดอกเบี้ยเงินกู้ที่รับเป็นเงินสด โดย ธ.ก.ส.อาจเจรจาขอให้ร้านค้า หรือสหกรณ์เป็นผู้รับภาระเรื่องค่าธรรมเนียมการรูดบัตรเครดิตเอง เพื่อไม่ให้เป็นภาระของเกษตรกร และค่าธรรมเนียมนี้ก็ไม่ได้สูงจนร้านค้ารับไม่ได้